
KLASA: 024-04/26-01/3
URBROJ: 2176-4-01-26-1
U Novskoj 1. listopada 2026.


Na temelju članaka 35. i 53. stavak 4, Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13 i 137/15,, 123/17,144/20) ) i članka 37. Statuta Grada Novske („Službeni vjesnik“, broj 8/24 i 13/23) Gradsko vijeće Grada Novska, na 9. sjednici održanoj 1. listopada 2026. godine  donijelo je 

ODLUKU
o ustrojstvu i djelokrugu upravnih tijela Grada Novske

I. OPĆE ODREDBE 
Članak 1.
Ovom Odlukom uređuje se ustrojstvo, nazivi i djelokrug upravnih tijela Grada Novske. 

Upravna tijela Grada Novske ustrojavaju se kao upravni odjeli. 

Članak 2.
Upravni odjeli  ustrojavaju se za obavljanje upravnih, stručnih i drugih poslova koji su u neposrednoj vezi s ostvarivanjem poslova iz samoupravnog djelokruga Grada Novske (u daljnjem tekstu: Grad) sukladno rasporedu i opsegu poslova te prema srodnosti i potrebi učinkovitog obavljanja poslova. 

Upravni odjeli  obavljajući upravne i stručne poslove neposredno izvršavaju zakone i druge propise, odluke, opće i druge akte, prate stanje u upravnim područjima za koja su osnovana, rješavaju u upravnim stvarima, poduzimaju mjere za koje su zakonom ili drugim propisom ovlaštena, te obavljaju i druge poslove u skladu s propisima. Upravna tijela dužna su osigurati učinkovito obavljanje poslova iz svog djelokruga. 

Članak 3.
Unutarnje ustrojstvo upravnih odjela Grada Novske, nazivi i opisi poslova radnih mjesta, stručni i drugi uvjeti za raspored na radna mjesta, broj izvršitelja i druga pitanja od značaja za rad upravnih odjela uređuju se Pravilnikom o unutarnjem redu, kojeg donosi gradonačelnik, na prijedlog pročelnika upravnih odjela. 

Članak 4.
Sredstva za rad upravnih odjela osiguravaju se u Proračunu Grada Novska te iz drugih prihoda u skladu sa zakonom. 

Članak 5.
Gradonačelnik nadzire rad upravnih odjela te usmjerava njihovo djelovanje u obavljanju poslova iz samoupravnog djelokruga i drugih poslova iz njihove nadležnosti. 

II. UPRAVNI ODJELI  I NJIHOV DJELOKRUG 

Članak 6.
Grad ustrojava sljedeće upravne odjele:

1. Upravni odjel za društvene djelatnosti, pravne poslove i javnu nabavu,
2. Upravni odjel za komunalni sustav, prostorno planiranje i zaštitu okoliša 
3. Upravni odjel za proračun i financije. 

II.1. Upravni odjel za društvene djelatnosti pravne poslove i javnu nabavu

                                                                    Članak 7.
U Upravnom odjelu za društvene djelatnosti, pravne poslove i javnu nabavu obavljaju se sljedeći poslovi:
· poslovi vezani uz politički sustav Grada, rad Gradskog vijeća i njegovih radnih tijela, priprema i vođenje konstituirajuće sjednice Gradskog vijeća, rad gradonačelnika i zamjenika gradonačelnika, radnih tijela gradonačelnika, Vijeća mjesnih odbora,  Savjeta mladih, Vijeća i predstavnika nacionalnih manjina te službenih protokola, 
· poslovi u vezi sa zadovoljavanjem javnih potreba građana u području predškolskog odgoja, osnovnog školstva i obrazovanja te stipendiranja učenika i studenata, 
· poslovi vezani uz provedbu Zakona o socijalnoj skrbi, Odluke o socijalnoj skrbi te godišnjeg Programa javnih potreba u socijalnoj skrbi te stručni i drugi poslovi vezani uz zahtjeve građana i humanitarnih udruga u pogledu primjene djelotvornih mjera iz programa socijalne skrbi, 
· poslovi vezani uz zadovoljenje potreba građana u području zaštite zdravlja, 
· poslovi vezani uz  vezani uz utvrđivanje i financiranje javnih potreba u kulturi te praćenje realizacije programa i projekata ustanova i udruga u kulturi, 
·  poslovi vezani uz utvrđivanje i financiranje javnih potreba u području sporta i tehničke kulture te praćenje realizacije programa i projekata u području sporta i tehničke kulture, 
· poslovi financiranja udruga i drugih organizacija civilnog društva te financiranja vjerskih zajednica,
· pripremanje stručnih prijedloga, nacrta i prijedloga akata i drugih materijala iz djelokruga Upravnog odjela, 
· poslovi na provođenju postupaka javne nabave, 
· vođenje brige o sudskim postupcima, komunikacija s odvjetnikom i pravosudnim tijelima, prisilna naplata prihoda za sva nejavna davanja,
· upravljanje ljudskim potencijalima (kadrovska politika, standardizacija i normizacija poslova iz djelokruga Grada, radni odnosi gradonačelnika i zamjenika gradonačelnika, službenika i namještenika te njihovo stručno osposobljavanje i usavršavanje, osiguranje zaposlenika, zdravstveni pregledi zaposlenika, sistematski  pregledi zaposlenika, priprema akata vezanih uz zapošljavanje službenika i namještenika, prekid rada službenika i namještenika, ostvarivanja prava i obveza zaposlenika i dr., 
· uredsko poslovanje, zaštita osobnih podataka i pristup informacijama te održavanje informatičkog sustava  te nabava informatičke opreme,
· poslovi ekonomata, tekućeg održavanja i čišćenja službenih prostorija, poslovi nabave robe i usluga koji omogućuju redovan rad gradskog vijeća,  gradonačelnika i upravnih odjela i
· drugi poslovi koji su mu stavljeni u djelokrug zakonom, odnosno općim aktima Gradskog vijeća i aktima gradonačelnika. 

II.2. Upravni odjel za komunalni sustav, prostorno planiranje i zaštitu okoliša 

Članak 8.
U Upravnom odjelu za komunalni sustav, prostorno uređenje i zaštitu okoliša obavljaju se sljedeći poslovi: 

· predlaganje i provedba Programa održavanja i Programa gradnje objekata i uređaja komunalne infrastrukture (odvodnja oborinskih voda, održavanje javnih površina, nerazvrstanih cesta, groblja, javne rasvjete, zimska služba te komunalna oprema), 
· prati rad tvrtki koje obavljaju komunalne djelatnosti te vrši nadzor izvršenih usluga, 
· provodi postupke povjeravanja komunalnih poslova putem ugovora te nadzor provedbe, 
· provođenje drugostupanjskog upravnog postupka po žalbama izjavljenim na upravne akte upravitelja groblja u obavljanju poslova iz područja upravljanja grobljima i grobnim mjestima na području Grada,
· gospodarenje otpadom i zaštita okoliša, 
· provođenje komunalnog reda, 
· procjena potrebe izrade novih odnosno izmjena i dopuna važećih dokumenata prostornog uređenja, 
· pribavljanje akata za gradnju, obavljanje priprema i praćenje gradnje svih objekata kojima je investitor Grad Novska, 
· utvrđivanje obveznika, razrez i naplata komunalne naknade, komunalnoga doprinos, naknade za nezakonito izgrađene zgrade i naknade za uređenja voda, 
· utvrđivanje obveznika, razrez i naplata gradskih poreza (kuće za odmor), 
· investicijsko održavanja imovine u vlasništvu Grada, 
· imovinsko-pravni poslovi i upravni postupci izvlaštenja za korist Grada, 
· zakup poslovnih prostora i najam stanova u vlasništvu Grada, korištenje javnih površina, redovno korištenje objekata u vlasništvu Grada,  i drugi poslovi upravljanja gradskom imovinom, 
· vođenje i ažuriranje registra nekretnina u vlasništvu Grada, unos i ažuriranje podataka o državnoj imovini, davanje podataka iz registra ovlaštenim osobama i tijelima te izrada odgovarajućih izvješća vezanih uz registar nekretnina,
· analizira i predlaže uređenje prometa na području Grada, 
· analizira i potvrđuje cijene komunalnih usluga, 
· zaštita od požara i civilna zaštita, 
· priprema i izrada tehničke dokumentacije za postupke javne nabave, postupci javne nabave za robe, usluge i radove iz nadležnosti Upravnog odjela, ugovaranje i praćenje izvršenja ugovora, 
· davanje koncesija,
· provođenje postupka imenovanja prinudnog upravitelja u stambenim zgradama i drugi poslovi koji su povjereni lokalnim samoupravama Zakonom kojim se uređuje održavanje i upravljanje stambenim zgradama,
· raspolaganje poljoprivrednim zemljištem, 
· upravljanje Poduzetničkom zonom Novska, 
· poticanje gospodarskih i poduzetničkih aktivnosti, 
· korištenje sredstava iz EU fondova kao i drugih izvanproračunskih izvora financiranja te vođenje baze podataka o projektima i praćenje njihove realizacije, 
· izrada prijedloga programa i provedba projekata u području gospodarstva, poljoprivrede i turizma i
· drugi poslovi koji su mu stavljeni u djelokrug zakonom, odnosno općim aktima Gradskog vijeća i aktima gradonačelnika. 

Članak 9.
II.3. Upravni odjel za proračun i financije

U Upravnom odjelu za proračun i financije obavljaju se sljedeći poslovi: 

· planiranje i izrada prijedloga plana proračuna te izmjena i dopuna proračuna,
· vođenje brige o transparentnosti proračuna te praćenje izvršenje proračuna po svim proračunskim klasifikacijama, 
· izrada polugodišnjih i godišnjih izvješća o izvršenju proračuna,
· predlaganje mjera za uravnoteženje proračuna u slučaju izvanrednih promjena u povećanju rashoda, odnosno smanjenju prihoda proračuna,
· nadzor nad provođenjem odluke o privremenom financiranju,
· provođenje postupka zaduživanja Grada, davanja jamstva i suglasnosti za zaduživanja proračunskim korisnicima Grada i trgovačkim društvima u vlasništvu Grada te praćenje zaduženosti i sastavljanje izvješća o stanju zaduženosti Grada, proračunskih korisnika i trgovačkih društava,
· uspostavljanje sustava financijskog upravljanja i kontrola u okviru proračuna te priprema i koordiniranje u provedbi propisa o fiskalnoj odgovornosti, 
· vođenje proračunskog računovodstva,
· sastavljanje financijskih izvješća i konsolidiranih financijskih izvješća u skladu s financijsko-računovodstvenim propisima, 
· obavljanje poslove obračuna plaća i drugih primanja te sastavljanje zakonom određenih izvješća u svezi obračuna plaća i drugih primanja,
· vođenje platnog prometa i blagajničkog poslovanja, 
· obavljanje poslova iz područja poreznih propisa i izrada zakonom propisanih izvješća, 
· obavljanje poslove riznice za proračunske korisnike Pučko otvoreno učilište,  Knjižnicu i čitaonicu Ante Jagar koji obuhvaćaju vođenje proračunskog računovodstva za korisnike, sastavljanje financijskih izvještaja, poslove obračuna plaće i drugih primanja, podnošenja izvješća i blagajničko poslovanje,
· drugi poslovi koji su mu stavljeni u djelokrug zakonom, odnosno općim aktima Gradskog vijeća i aktima gradonačelnika. 


III. SLUŽBENICI I NAMJEŠTENICI 
Članak 10.
Poslove u upravnim odjelima Grada obavljaju službenici i namještenici. 

Službenici obavljaju poslove iz samoupravnog djelokruga Grada te opće, administrativne, financijske, računovodstvene i druge stručne poslove u upravnim tijelima Grada. 

Namještenici obavljaju pomoćne i prateće poslove čije je obavljanje potrebno radi pravodobnog i nesmetanog obavljanja poslova iz djelokruga upravnih tijela Grada. 

Članak 11.
Radom upravnog odjela upravlja pročelnik. 

Pročelnika upravnog tijela imenuje gradonačelnik na način propisan zakonom kojim se propisuje rad službenika i namještenika u lokalnoj i područnoj (regionalnoj) samoupravi.

IV. PRIJELAZNE I ZAVRŠNE ODREDBE 
Članak 12.
Danom stupanja na snagu ove Odluke Upravni odjel za društvene djelatnosti, pravne poslove i javnu nabavu nastavlja s radom u skladu s djelokrugom utvrđenim ovom Odlukom. 

Danom stupanja na snagu ove Odluke Upravni odjel za komunalni sustav, prostorno planiranje i zaštitu okoliša nastavlja s radom u skladu s djelokrugom utvrđenim ovom Odlukom. 

Danom stupanja na snagu ove Odluke Upravni odjel za proračun i financije nastavlja s radom s djelokrugom utvrđenim ovom Odlukom.

Članak 13.
Danom stupanja na snagu ove Odluke ukida se Upravni odjel za gospodarstvo i poljoprivredu. 

Danom stupanja na snagu ove Odluke Upravni odjel za komunalni sustav, prostorno planiranje i zaštitu okoliša  preuzima poslove koji su se do stupanja na snagu ove Odluke obavljali u Upravnom odjelu za gospodarstvo i poljoprivredu.

Danom stupanja na snagu ove Odluke Upravni odjel za komunalni sustav, prostorno planiranje i zaštitu okoliša preuzima službenike zatečene na preuzetim poslovima, opremu, pismohranu i drugu dokumentaciju, sredstva za rad, te prava i obveze ukinutog upravnog odjela.

Službenici i namještenici zatečeni na radu u Upravnom odjelu za gospodarstvo i poljoprivredu,  na dan stupanja na snagu ove Odluke nastavljaju raditi na svojim dotadašnjim radnim mjestima te zadržavaju plaće i druga prava prema dotadašnjim rješenjima, do donošenja rješenja o rasporedu na radna mjesta u skladu s Pravilnikom o unutarnjem redu upravnih tijela Grada Novske usklađenim s odredbama ove Odluke. 

Gradonačelnik Grada Novske će donijeti Pravilnik o unutarnjem redu upravnih tijela Grada u roku 3 (tri)  mjeseca od dana stupanja na snagu ove Odluke. 

Članak 14.
Sredstva osigurana u Proračunu Grada Novske za 2026. godinu za rad ukinutog upravnog tijela preraspodijelit će se na upravno tijelo koje preuzima poslove ukinutog upravnog tijela. 

Članak 15.
Stupanjem na snagu ove Odluke prestaje važiti Odluka o ustrojstvu upravnih tijela Grada Novske  („Službeni vjesnik“  broj 57/17, 67/19,74/20, 13/23 i 18/26 ). 

Članak 16.
Ova Odluka stupa na snagu osmog dana od dana objave u „Službenom vjesniku“. 


SISAČKO-MOSLAVAČKA ŽUPANIJA
GRAD NOVSKA
GRADSKO VIJEĆE 


                                                                                                                    Predsjednik Gradskog vijeća
                                                                                                                                                                                                                Ivica Vulić

 



























OBRAZLOŽENJE
Odluke o izmjeni i dopuni Odluke o ustrojstvu i djelokrugu upravnih tijela Grada Novske


I. PRAVNI TEMELJ
Na temelju članka 35. Stavak 1. točka  4. Zakona o lokalnoj i područnoj (regionalnoj) samouprave (»Narodne novine«, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17 i 144/20) propisano je da predstavničko tijelo  uređuje ustrojstvo i djelokrug upravnih tijela jedinice lokalne, odnosno područne (regionalne) samouprave.
Na temelju članka 37. stavak 1. podstavak 8. Statuta Grada Novske (“Službeni vjesnik” broj 8/21 i 13/23) propisano je da  Gradsko vijeće Grada Novske uređuje ustrojstvo i djelokrug upravnih odjela i službi.
II.  OBRAZLOŽENJE 
Predlaže se donošenje nove Odluke o ustrojstvu  i djelokrugu upravnih tijela Grada Novske (“Službeni vjesnik” broj 57/17, 67/19 74/20 i 13/23 ), obzirom da postoji potreba donošenja izmjene i dopune postojeće, a nomotehnički standardi  propisuju da je ispravno donijeti novi akt nakon više provedenih izmjena.
Predloženom Odlukom definirano je da Grad Novska ima tri upravna odjela i to:
1. Upravni odjel za društvene djelatnosti, pravne poslove i javnu nabavu,
2. Upravni odjel za komunalni sustav, prostorno planiranje i zaštitu okoliša te
3. Upravni odjel za proračun i financije. 
Postojeći Upravni odjel za gospodarstvo i poljoprivredu predlaže se ukinuti, a njegovi poslovi, službenici i oprema bili bi pripojeni Upravnom odjelu za komunalni sustav, prostorno planiranje i zaštitu okoliša.
Također, određuje se  da će Gradonačelnik Grada Novske  donijeti Pravilnik o unutarnjem redu upravnih tijela Grada u roku 3 (tri)  mjeseca od dana stupanja na snagu ove Odluke, kako je u Zakonu o lokalnoj i područnoj (regionalnoj) upravi i propisano.

U skladu s navedenim, Gradonačelnica Grada Novske dostavlja Gradskom vijeću Grada Novske Prijedlog Odluke  o ustrojstvu i djelokrugu upravnih tijela Grada Novske na raspravu i donošenje.

Upravni odjel za društvene djelatnosti, pravne poslove i javnu nabavu

                                                                                                                                   Pročelnica

                                                                                                               Sonja Marohnić - Horvat, dipl.iur.

